РЕГЛАМЕНТ (ЕС) № 71/2012 НА КОМИСИЯТА
от 27 януари 2012 година
за изменение на приложение I към Регламент (ЕО) № 689/2008 на Европейския парламент и на Съвета относно износа и вноса на опасни химикали
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
като има предвид, че:
(1)
С Регламент (ЕО) № 689/2008 се прилага Ротердамската конвенция относно процедурата по предварително обосновано съгласие при международната търговия с определени опасни химикали и пестициди, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
(2)
Приложение I към Регламент (ЕО) № 689/2008 следва да бъде изменено, така че да вземе под внимание някои регулаторни действия по отношение на определени химикали, предприети в изпълнение на Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (3), на Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (4) и Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и Директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (5).
(3)
Веществата дихлобенил, диклоран, етоксиквин и пропизохлор не бяха включени като активни вещества в приложение I към Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (6), вследствие на което употребата на тези активни вещества като пестициди е забранена и поради това те следва да бъдат добавени в списъците с химикали в приложение I, част 1 и част 2, към Регламент (ЕО) № 689/2008. Добавянето на дихлобенил, диклоран, етоксиквин и пропизохлор към приложение I беше отменено заради новото заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (7). Това ново заявление доведе отново до решение веществата дихлобенил, диклоран, етоксиквин и пропизохлор да не бъдат включени като активни вещества в приложение I към Директива 91/414/ЕИО, вследствие на което употребата на дихлобенил, диклоран, етоксиквин и пропизохлор като пестициди остава забранена и причината за отменянето на добавянето към приложение I отпадна. Следователно веществата дихлобенил, диклоран, етоксиквин и пропизохлор следва да бъдат добавени в списъка с химикали в част 1 и част 2 от приложение I към Регламент (ЕО) № 689/2008.
(4)
Веществото метилбромид не беше включено като активно вещество в приложение I към Директива 91/414/ЕИО, както и не беше включено като активно вещество в приложения I, IА или IБ към Директива 98/8/ЕО, вследствие на което употребата на метилбромид като пестицид се забранява и поради това то следва да бъде добавено в списъците с химикали в част 1 и част 2 от приложение I към Регламент (ЕО) № 689/2008. Добавянето на метилбромид към приложение I беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление доведе отново до решение веществото метилбромид да не бъде включено като активно вещество в приложение I към Директива 91/414/ЕИО, вследствие на което употребата на метилбромид като пестицид остава забранена и причината за отменянето на добавянето към приложение I отпадна. Следователно веществото метилбромид следва да бъде добавено в списъка с химикали в част 1 и част 2 от приложение I към Регламент (ЕО) № 689/2008.
(5)
Веществото цианамид не беше включено като активно вещество в приложение I към Директива 91/414/ЕИО, което означава строго ограничаване на използването на цианамида като пестицид и поради това той следва да бъде добавен в списъка с химикали в част 1 и част 2 от приложение I към Регламент (ЕО) № 689/2008, тъй като практически всякаква употреба е забранена, въпреки факта че цианамидът е бил определен и за него е било изпратено уведомление за оценка съгласно Директива 98/8/ЕО като по този начин може да продължи да бъде разрешаван от държавите-членки, докато бъде взето решение по реда на посочената директива. Добавянето на цианамид към приложение I беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление беше оттеглено от заявителя, в резултат на което причината за отменянето на добавянето към приложение I отпадна. Следователно веществото цианамид следва да бъде добавено в списъка с химикали в част 1 и част 2 от приложение I към Регламент (ЕО) № 689/2008.
(6)
Веществото флурпримидол не беше включено като активно вещество в приложение I към Директива 91/414/ЕИО, вследствие на което употребата на флурпримидол като пестицид е забранена и поради това той следва да бъде добавен в списъците с химикали в част 1 и част 2 от приложение I към Регламент (ЕО) № 689/2008. Добавянето на флурпримидол към приложение I, част 2 беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление доведе отново до решение веществото флурпримидол да не бъде включено като активно вещество в приложение I към Директива 91/414/ЕИО, вследствие на което употребата на флурпримидол като пестицид остава забранена и причината за отменянето на добавянето към приложение I, част 2, отпадна. Поради това веществото флурпримидол следва да бъде добавено в списъка с химикали в приложение I, част 2, към Регламент (ЕО) № 689/2008.
(7)
Веществото трифлумурон беше включено като активно вещество в приложение I към Директива 91/414/ЕИО, вследствие на което използването на трифлумурон като пестицид вече не е забранено. Поради това активното вещество трифлумурон следва да бъде заличено в част 1 от приложение I към Регламент (ЕО) № 689/2008.
(8)
Веществото триазоксид беше одобрено като активно вещество съгласно Регламент (ЕО) № 1107/2009, вследствие на което използването на триазоксид като пестицид вече не е забранено. Поради това активното вещество триазоксид следва да бъде заличено в част 1 от приложение I към Регламент (ЕО) № 689/2008.
(9)
Мерките, предвидени в настоящия регламент, са в съответствие със становището на Комитета, създаден по силата на член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 689/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 април 2012 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 януари 2012 година.